b'\n_START_ARTICLE_\nMehuri\xc4\x87i (Travnik, BiH)\n_START_SECTION_\nPovijest\n_START_PARAGRAPH_\nU Mehuri\xc4\x87ima je bio logor Mehuri\xc4\x87i, zatvoreni\xc4\x8dki logor pod upravom Muslimana-Bo\xc5\xa1njaka tijekom bo\xc5\xa1nja\xc4\x8dko-hrvatskog sukoba namijenjen za Hrvate. U Mehuri\xc4\x87ima je bila i baza mud\xc5\xbeahedina koji su u njoj imali zapovjedni\xc5\xa1tvo, kamp za obuku i smje\xc5\xa1taj mud\xc5\xbeahedina i dragovoljaca iz islamskih zemalja._NEWLINE_Dva su bila zato\xc4\x8deni\xc4\x8dka objekta za Hrvate. Logori su bili pod kontrolom  306. brigade ABiH kao i  civilne policije u Mehuri\xc4\x87ima: osnovna \xc5\xa1kola (\xc5\xa0kola) i kova\xc4\x8dka radionica (Kova\xc4\x8dnica). U osnovnoj \xc5\xa1koli u dvorani za tjelesni odgoj bilo je zato\xc4\x8deno oko 250 hrvatskih civila, u razdoblju od 6. do 24. lipnja 1993. godine. Ve\xc4\x87ina zato\xc4\x8denika u \xc5\xa0koli  bile su starije osobe, \xc5\xbeene i djeca. Me\xc4\x91u njima je bilo i trudnica. Nakon sporazuma o razmjeni izme\xc4\x91u ABiH i HVO-a, 24. srpnja 1993. godine, hrvatski civili zato\xc4\x8deni u \xc5\xa0koli razmijenjeni su za Bo\xc5\xa1njake zato\xc4\x8dene u Skradnom, op\xc4\x87ina Busova\xc4\x8da, dok je nekoliko mu\xc5\xa1karaca odvedeno u KP dom u Zenici._NEWLINE_U Kova\xc4\x8dnici je u razdoblju od 6. lipnja 1993. do 4. srpnja 1993. godine, bilo zato\xc4\x8deno izme\xc4\x91u 20 i 30 Hrvata, civila i vojnika HVO-a. Zato\xc4\x8denici iz Kova\xc4\x8dnice su 4. srpnja 1993. godine premje\xc5\xa1teni u KP dom u Zenici. MKSJ je 22. travnja 2008. godine oslobodilo Envera Had\xc5\xbeihasanovi\xc4\x87a  komandne odgovornosti za okrutno postupanje u Kova\xc4\x8dnici u Mehuri\xc4\x87ima, a za ostale ratne zlo\xc4\x8dine po\xc4\x8dinjene u srednjoj Bosni osu\xc4\x91en je na tri i po godine.'